Bukedde Online - Omukazi bamututte mu loogi emisana ttuku ne bamutta
Omukazi bamututte mu loogi emisana ttuku ne bamutta
Abawamba n'okutta abantu tubalinnya kagere - Ochola
'Abaana bange babasse lwa mpalana ya balir...
ABAWAMBA abantu n’okubatta batandise okutwala abantu mu loogi mu ngeri y’okwesanyusaamu ne baleka nga babasse.
Poliisi ng’etwala omulambo gw’omukazi eyattiddwa mu loogi .
Abatuuze b’e Kibuye okumpi ne kkanisa ya Prayer Palace mu Kampala baaguddemu ekyekango oluvannyuma lw’omusajja ataategeerekese mannya okuyingiza omukazi mu loogi n’amusogga ekiso mu bulago n’amuleka ng’amusse.
Zaabadde ssaawa 4:00 ez’oku makya eggulo omusajja ataategeerekese mannya n’atuuka ku loogi ya Land Inn Guest House ng’ali n’omukazi ne basaba akasenge okwesanyusaamu.
Issa Ahimbisibwe, nnannyini loogi yagambye nti oluvannyuma lw’okubasasula 10,000/- eza kasenge bakasitooma baayingidde akasenge.
Kyokka oluvannyuma lw’eddaakiika nga 30, omusajja yafulumye n’abategeeza nti agenze kugula mmere. Kyokka bwe zaaweze essaawa 7:00 nga balaba takomawo baasazeewo okugenda okutegeeza omukazi eyabadde asigadde mu kasenge ng’obudde bwabwe bwe bwabadde buweddeko.
“Twekanze okutuuka ku luggi nga kusibiddwaako kkufulu, gye tutamanyi gye yavudde. Twayise omukazi ali munda nga tayitaba ne tusalawo okumenya eddirisa era amaaso gaggukidde ku mulambo gw’omukazi nga gugahhalamye mu kitaba ky’omusaayi” Ahimbisibwe bwe yategeezezza.
Baagenze okutuuka ku mukazi nga yafudde dda nga n’omulambo gwambuddwa engoye zonna era nga kitebeerezebwa okuba ng’omutemu yasoose kumukozesa.
Omulambo gwabadde mu mujoozi gwa Manchester United ate sikaati yabadde eteekeddwa ku mabbali. Engatto z’omugenzi omutemu yagenze nazo awamu n’ensawo y’omu ngalo gye yabadde nayo.
Omutemu okumanya nga yabadde yeetegese bulungi, yatambudde ne kkufulu gye yasibye ku luggi lwa loogi ng’amaze okufumita omukazi ekiso.
Fred Eriku, akulira okunoonyereza ku buzzi bw’emisango ku poliisi y’e Katwe yavumiridde ekikolwa ekyakoleddwa n’asaba abantu okudda eri Katonda.
Yasabye abantu ababeera babuliddwaako omuntu waabwe okuva eggulo okugenda ku poliisi e Katwe okumanya ebisingawo.
Ahimbisibwe nnannyini loogi n’abakozi be bana abaasangiddwa mu kifo ettemu we lyakoleddwa baakwatiddwa ne baggalirwa basobole okuyambako mu kubuuliriza.
Omulambo gw’omukazi oluvannyuma gwaggyiddwaawo ne gutwalibwa mu ddwaaliro e Mulago okwongera okwekeneenyezebwa.
Poliisi yaguddewo omusango gw’obutemu ku ku fayiro nnamba SD: 69/23/05/2018.
Baasaba abaabuliddwaako owaabwe okugenda ku poliisi si kulwa nga ye yasangiddwa ng’afudde mu loogi.
Lwaki kitutte emyaka 18 okuluzza obuggya?
Okulumba Olubiri lw'e Mmengo